ইয়র্ক থেকে অবসর নেয়ার এক বছর আগেই ১৯৮৩ সালে ক্ল্যারাকে সন্মান জানানো হয় দ্য রয়্যাল সোসাইটি অব ক্যানাডার ফেলোশীপ প্রদান করে। নারীর অধিকার আদায়ের সংগ্রামে অগ্রসেনা এই শিক্ষাবিদ ৩০ বছর ধরে গ্রন্থ সমালোচনায় নিজেকে ব্যস্ত রেখেছেন। অন্যতম সম্পাদক হিসেবে কাজ করেছেন ‘জার্নাল অব ক্যানাডিয়ান স্টাডিজ’, জার্নাল অব ক্যানাডিয়ান ফিকশন’ এবং ‘লিটারারী জার্নাল অব ক্যানাডা’র মতো একাডেমিক পত্রিকায়। লেখালেখি করেছেন বিভিন্ন সাহিত্য পত্রিকায়। সাহিত্যের ইতিহাস ও সমালোচনাসহ শত শত প্রবন্ধ তাঁর জন্যে কুড়িয়ে এনেছে জাতীয় ও আন্তর্জাতিক খ্যাতি। তাঁর গ্রন্থনায় প্রকাশিত হয়েছে জ্যামিসন, ই রায়ারসন ও মার্গারেট লরেন্সের জীবনী। ১৯৭৫ সালে প্রকাশিত তাঁর ‘দ্য ম্যানাওয়াকা ওয়ার্ল্ড অব মার্গারেট লরেন্স’ গ্রন্থটি লরেন্সের বিভিন্ন উপন্যাস নিয়ে একটি অনন্য এবং যুগান্তকারী সৃষ্টি। এইসব উপন্যাসের নানান চরিত্র প্রাণিত করেছে যুদ্ধ প্রজন্মের বুদ্ধিজীবী প্রফেসর ক্ল্যারা থমাসকে, শিখিয়েছে অধিকার আদায় করতে হলে কীভাবে ডিঙ্গিয়ে যেতে হয় বাধার পর বাধা।